เวอร์จิล ฟาน ไดจ์ค ปราการหลังตัวหลัก ส่อแววปิดเทอมยาวทั้งซีซั่นนี้ หลังปะทะหนักกับ จอร์แดน พิคฟอร์ด นายด่าน เอฟเวอร์ตัน ระหว่างเกมเมื่อคืนวันเสาร์ที่ผ่านมา
เจอร์เก้น คล็อปป์ กุนซือ ลิเวอร์พูล ทีมยักษ์ใหญ่ในศึก พรีเมียร์ ลีก อังกฤษ ยอมรับว่ารู้สึกกังวลกับอาการบาดเจ็บของ เวอร์จิล ฟาน ไดจ์ค เซ็นเตอร์แบ็กตัวเก่งจากเกม เมอร์ซี่ย์ไซด์ ดาร์บี้ ที่บุกไปเสมอ เอฟเวอร์ตัน 2-2 ที่สนาม กูดิสัน พาร์ค เมื่อวันเสาร์ที่ 17 ตุลาคม ที่ผ่านมา
ปราการหลังทีมชาติฮอลแลนด์ โดน จอร์แดน พิคฟอร์ด ผู้รักษาประตู "ทอฟฟี่สีน้ำเงิน" เข้าสกัดหนักใส่ตั้งแต่ต้นเกม และเล่นต่อไม่ไหวแล้วให้ โจ โกเมซ ลงมาเล่นแทน ส่งผลให้ คล็อปป์ ไม่ค่อยพอใจนายทวารเจ้าถิ่นที่เล่นรุนแรงด้วยการรวบสองขาสูงไปยังเข่าของคู่แข่ง
เฮดโค้ชชาวเยอรมัน กล่าวหลังจบเกมว่า "มันดูไม่ดีเลย เขาเล่นด้วยความเจ็บปวด เขาลงสนามมาแทบทุกเกม แต่เกมนี้เขาเล่นต่อไม่ไหว ดังนั้นมันจึงดูไม่ค่อยดีเลย ผมยังไม่ได้กลับไปดูภาพย้อนหลัง แต่มันดูไม่ได้ล้ำหน้ามากนัก และ จอร์แดน พิคฟอร์ด ก็ทำให้เขาต้องออกจากเกม"
ส่วนกรณีที่ วีเออาร์ ริบประตูที่ จอร์แดน เฮนเดอร์สัน ยิงเข้าไปในช่วงท้ายเกม เพราะมีจังหวะล้ำหน้าเกิดขึ้นก่อนนั้น คล็อปป์ เผยว่า
"สำหรับจังหวะที่ เฮนเดอร์สัน ยิงเข้าไป ผมมองว่ามันไม่ล้ำหน้า แต่มันโดนริบเพราะมีบางคนตัดสินใจแบบนั้น"